คาดหุ้นสัปดาห์หน้าเคลื่อนไหวกรอบแคบ
กสิกรไทย คาดตลาดหุ้นสัปดาห์หน้า เคลื่อนไหวกรอบแคบ จับตาปัจจัยต่างประเทศเป็นหลัก ทั้งการรั่วน้ำมันในอ่าวเม็กซิโกและหนี้ยุโรป
12 มิ.ย. 2553

กสิกรไทย คาดตลาดหุ้นสัปดาห์หน้า เคลื่อนไหวกรอบแคบ จับตาปัจจัยต่างประเทศเป็นหลัก ทั้งการรั่วน้ำมันในอ่าวเม็กซิโกและหนี้ยุโรป
บริษัทศูนย์วิจัยกสิกรไทย จำกัด รายงานภาวะตลาดหุ้นในสัปดาห์นี้ว่า ดัชนีหุ้นไทยปิดที่ 769.55 จุด ขยับลงร้อยละ 0.25 จาก 771.48 จุด ในสัปดาห์ก่อนหน้า แต่ปรับตัวเพิ่มขึ้นร้อยละ 4.77 จากสิ้นปี 2552 ขณะที่มูลค่าการซื้อขายรวมทั้งสัปดาห์ลดลงร้อยละ 4.35 จาก 89,922.96 ล้านบาท ในสัปดาห์ก่อนหน้ามาอยู่ที่ 86,009.56 ล้านบาท คิดเป็นมูลค่าการซื้อขายเฉลี่ยต่อวันที่ลดลงจาก 17,984.59 ล้านบาทในสัปดาห์ก่อน มาอยู่ที่ 17,201.91 ล้านบาท โดยนักลงทุนรายย่อย นักลงทุนสถาบัน และบัญชีบริษัทหลักทรัพย์ซื้อสุทธิที่ 1,701.79 ล้านบาท 1,165.88 ล้านบาท และ 401.43 ล้านบาทตามลำดับ ขณะที่นักลงทุนต่างชาติขายสุทธิที่ 3,269.12 ล้านบาท ส่วนตลาดหลักทรัพย์ MAI ปิดที่ 223.39 จุด ปรับตัวเพิ่มขึ้นร้อยละ 1.20 จาก 220.75 จุดในสัปดาห์ก่อนหน้าและพุ่งขึ้นร้อยละ 3.76 จากสิ้นปีก่อน
การเคลื่อนไหวของดัชนีหุ้นไทยยังคงได้รับอิทธิพลจากปัจจัยต่างประเทศ โดยเฉพาะปัญหาหนี้ของประเทศในยุโรป ประกอบกับภายในประเทศก็ขาดปัจจัยใหม่ ๆ เข้ามากระตุ้น ดัชนีหุ้นไทยปิดลบในช่วงต้นสัปดาห์ โดยมีแรงขายนำในหุ้นกลุ่มพลังงาน และธนาคาร ขณะที่ความวิตกต่อปัญหาหนี้ของประเทศในยุโรป ยังคงกดดันบรรยากาศการลงทุนในตลาดหุ้นโลก รวมทั้งตลาดหุ้นไทย ทำให้เงินลงทุนของต่างชาติได้ออกจากตลาดหุ้นเพื่อไปลงทุนในสินทรัพย์ที่มีความเสี่ยงต่ำ อย่างไรก็ตาม ดัชนีหุ้นไทยฟื้นตัวขึ้นต่อเนื่องหลังจากนั้น โดยดัชนีปิดบวกเล็กน้อยในช่วงกลางสัปดาห์จากแรงซื้อนำในหุ้นกลุ่มธนาคาร ก่อนจะปิดปรับตัวขึ้นต่อในวันพฤหัสบดี หลังเคลื่อนไหวในกรอบแคบๆ ในแดนบวกสลับกับแดนลบ โดยแรงซื้อในหุ้นกลุ่มธนาคาร พลังงาน และปิโตรเคมี ช่วยหนุนให้ดัชนีปิดในแดนบวกได้ ส่วนในช่วงท้ายสัปดาห์ ดัชนีปิดปรับตัวขึ้นอีก ตามทิศทางตลาดหุ้นต่างประเทศ หลังได้รับแรงหนุนจากการรายงานตัวเลขเศรษฐกิจจีนและอินเดียที่แข็งแกร่ง
สำหรับแนวโน้มในสัปดาห์หน้า (14-18 มิ.ย.) บริษัทหลักทรัพย์กสิกรไทยและบริษัทศูนย์วิจัยกสิกรไทย จำกัด มองว่า ดัชนีหุ้นไทยน่าจะแกว่งตัวในกรอบแคบ ๆ โดยนักลงทุนคงจะต้องจับตาปัจจัยต่างประเทศเป็นหลัก ไม่ว่าจะเป็นการแก้ปัญหาการรั่วไหลของน้ำมันในอ่าวเม็กซิโก ปัญหาหนี้ในยุโรป การดำเนินมาตรการของทางการจีนและเกาหลีใต้ ทิศทางของราคาน้ำมันและสินค้าโภคภัณฑ์อื่น ๆ ความเคลื่อนไหวของตลาดหุ้นต่างประเทศ ตลอดจนการรายงานตัวเลขเศรษฐกิจของสหรัฐ ขณะที่ปัจจัยในประเทศอาจมีอิทธิพลต่อตลาดหุ้นไม่มากนัก ทั้งนี้ บริษัทหลักทรัพย์กสิกรไทย จำกัด คาดว่าดัชนีจะมีแนวรับที่ 764 และ 754 จุด ขณะที่แนวต้านคาดว่าจะอยู่ที่ 800 และ 807 จุดตามลำดับ